තරගකරුවන් 3,000කගේ සහභාගිත්වයෙන් උදෑසන 6ට ආරම්භ වූ දැවැන්ත මැරතන් තරගයට ජා-ඇළ ප්‍රදේශයේ සිට එක්රැස්වූ පාසල් සිසු දරු දැරියන් දහසකට ආසන්න පිරිසකගේ උණුසුම් පිළිගැනීමට ලක්වූ අතර මෙම තෙදින තුළ සියලු සංස්කෘතික අංගයන් සහ ජනක්‍රීඩා ආර්ථික සංවර්ධන ඇමැති බැසිල් රාජපක්ෂ මහතාගේ උපදෙස් පරිදි පළාත් ඇමැති නිමල් ලන්සා මහතාගේ මෙහෙයවීමෙන් පැවැත්වේ.බස්නාහිර පළාත් ප්‍රධාන ඇමැති ප්‍රසන්න රණතුංග මහතා උදෑසන 9ට ජාතික කොඩිය ඔසවා පාපැදි තරගය ආරම්භ කළ අතර ඉදිකිරීම්, ඉංජිනේරු සේවා නිවාස සහ පොදුපහසුකම් නියෝජ්‍ය ඇමැති ලසන්ත අලගියවන්න මහතා විසින් එහි අවසානය සනිටුවන් කළේය.අධිවේගී මාර්ගයට පැමිණෙන ජනතාව වෙනුවෙන් විවිධ සංස්කෘතික අංග සහ වැඩසටහන් ගණනාවක් පැවැත්වෙන අතර අද (23) පස්වරු 3ට ජා-ඇළ දී ආරම්භ වන අධිවේගී මාර්ගයේ තිරික්කල් ධාවන තරගය ද හෙට පස්වරු 6ට මීගමුව කළපුවේ තෙප්පන් තරගය සහ මීගමු ත්‍රී රෝද රථ තරගය සුවිශේෂ ස්ථානයක් ගන්නා බව ආර්ථික සංවර්ධන අමාත්‍යාංශය පෙන්වා දෙයි.ශ්‍රී ලංකාවේ දෙවැනි අධිවේගී මාර්ගය වන කොළඹ - කටුනායක අධිවේගී මාර්ගය ජනාධිපති මහින්ද රාජපක්ෂ මහතාගේ ප්‍රධානත්වයෙන් මේ මස 27දා විවෘත කෙරේ..